石馬斜川之集分韻賦詩得燈字
作者：朱熹
朝代：宋

paragraphs: 改歲風日好，出門欣得朋。
復招里中彥，及此雲間僧。
行行涉清波，斯亭一來登。
徙倚綠樹蔭，摩娑蒼石稜。
遥瞻原野春，仰視天宇澄。
一水既紆鬰，群山正崚嶒。
時禽悅新陽，潛魚躍輕冰。
却念去年日，俯仰愁予膺。
長吟斜川詩，日落寒煙凝。
暝色變晴景，清尊照華燈。
頹顔感川徂，稚齒歡年增。
酒盡不能起，朱欄各深凭。